Fríggjadagin 9. oktober 2009 handar Heðin Mortensen borgarstjóri núverandi og fyrrverandi býráðslimum ritið Býráðslimir í Tórshavn síðan 1909. Handanin av fyrstu eintøkunum verður í Móttøkuhúsunum hjá Tórshavnar kommunu í Tróndargøtu. Í november verður ritið borið í hvørt hús í Tórshavnar kommunu. Í hetta 100 ára skeiðið við virkandi fólkaræði hava 130 býráðslimir verið í Tórshavnar kommunu. Í nýggja ritinum er eitt yvirlit yvir býráðslimir tær farnu 25 býráðsseturnar og í verandi býráð. Ein talva er, sum vísir tað áramál, býráðslimir hava sitið í býráðnum, og harafturat er eitt yvirlit yvir borgarstjórar síðani 1909. Viggo Christiansen hevur gjørt yvirlitið og Birgar Johannesen hevur funnið fram søguligu myndirnar av býráðslimunum hesi 100 árini. Á myndini omanfyri síggjast fimm borgarstjórar, sum Alan Brockie avmyndaði í Móttøkuhúsunum hjá Tórshavnar kommunu fríggjadagin, tá teir fingu ritið. Borgarstjórarnir eru Heðin Mortensen, Leivur Hansen, Lisbeth L. Petersen, Peter F. Christiansen og Jan Christiansen.